Lang pwari Lamsan Yalimuru mala amǝ Yahudi gbashina ka,
Yesu o a Urǝshalima.
Kya kum amǝ makki andá,
andǝ anzur andǝ akutu,
andǝ aɓwana mǝnana à dumǝna nǝ do aban nggaɗi boalo ka,
aɓa Ndàmǝgule mala Ɓakuli.
Pǝlǝa Yesu peau nkamso nǝ nggur sǝ pǝria kat,
andǝ anzur,
andǝ andá,
ɓǝa puri Ndàmǝgule mala Ɓakuli.
Sǝ ndǝlǝkí agir,
mesǝki amǝsǝ-boalo mala amǝ nggaɗi boalo.
Sǝ ne amǝ makki akutu ama,
“Wu pusǝ agir mǝnia ka aban man!
Wu kǝa nyesǝ Ɓala mala Tárram ɓǝ̀ duk limo ɗang!”
Sǝ ɓalǝ alaggana male kasǝa arǝ cau mǝnana Malǝmce na ama,
“Rǝɓǝla mem arǝ Ɓala mo we Ɓakuli ka,
nǝ̀ earke a ɓalǝam kǝla bǝsa.”
Aɓwana-mǝgule mala amǝ Yahudi ɗi Yesu ama,
“Ya gir'ndǝlǝki na ado a wu nǝ pa,
mǝnana nǝ̀ lǝmndǝa sǝm ama,
Ɓakuli pano rǝcandǝa mala pak mǝnia yì gir ka?”
Yesu earia wia ama,
“Wu arki man yì Ndàmǝgule mala Ɓakuli ka,
sǝ aɓa nongŋo tārú ka mǝ nǝ loasǝi ɗǝm.”
Pǝlǝa amǝ Yahudi ne wi ama,
“Ndàmǝgule mala Ɓakuli mǝnana twal amǝɓa pǝlǝa lumi-ine-bwamndǝ tongno-nong-mwashat sǝ à ɓè ka,
a na ama a wu nǝ ɓè aɓa nongŋo tārú?”
Sǝ Ndàmǝgule mala Ɓakuli mǝnana Yesu nakiyi ce ka,
nda nggūrǝì.
Anzǝm mǝnana Yesu longŋǝni ɓembe ka,
sǝ ɓalǝ alaggana male kasǝa ama,
Yesu nania wia.
Pǝlǝa à earnǝ Malǝmce andǝ acau mǝnana Yesu nea wia ka.
Mǝnana Yesu na a Urǝshalima a pwari Lamsan Yalimuru ka,
aɓwana pas à sǝn agir-ndǝlǝki mǝnana pea ka,
pǝlǝa à pà ɓamuria abani.
Sǝ Yesu ka earnǝia ɗang,
acemǝnana surǝna rǝ ɓwapǝndǝa kat.
Yesu pà aban alte ɓǝ̀ kǝɓwa ɓǝ̀ ne wi cau amur ɓwapǝndǝa ɗang,
acemǝnana yì nǝ ɓamuri ka surǝna rǝ ɓabum ɓwapǝndǝa.